ΓΡΑΠΤΗ ΕΡΩΤΗΣΗ E-1599/97 υποβολή: Hedy d'Ancona (PSE) προς την Επιτροπή (7 Μαΐου 1997)

Θέμα: Χορήγηση έκτακτης βοήθειας στη Βουλγαρία

1. Με ποιό τρόπο έδωσε συνέχεια η Επιτροπή στο ψήφισμα επείγοντος της Πέμπτης 24 Οκτωβρίου 1996 με το οποίο το Ευρωπαϊκό Κοινοβούλιο απηύθυνε έκκληση για την κατάρτιση καταλλήλου προγράμματος έκτακτης βοήθειας προκειμένου να χορηγηθούν στη Βουλγαρία τα απαραίτητα είδη διατροφής, ώστε να αντιμετωπιστεί η έλλειψη τροφίμων που πλήττει τα φτωχότερα στρώματα του βουλγαρικού πληθυσμού;

2. Λαμβάνονται υπόψη στο πλαίσιο της κατάρτισης του προγράμματος έκτακτης βοήθειας οι διατυπωθείσες κριτικές -μεταξύ άλλων από διάφορους βουλγαρικούς ΜΚΟ- σχετικά με τις ικανότητες και την αξιοπιστία της βουλγαρικής κυβέρνησης όσον αφορά την παραλαβή και τη διανομή της ευρωπαϊκής έκτακτης βοήθειας;

3. Με ποιούς τρόπους μπορεί να εξασφαλιστεί επαρκής έλεγχος της ποιότητας και της αποτελεσματικότητας της διμερούς χορήγησης βοήθειας; Έχουν συμμετάσχει - ή έχουν κληθεί να εκφράσουν τη γνώμη τους - οι βουλγαρικοί ΜΚΟ όσον αφορά τον έλεγχο του διμερούς προγράμματος έκτακτης βοήθειας;

4. Ποιό ποσοστό της βοήθειας στο πλαίσιο του προγράμματος έκτακτης βοήθειας διοχετεύεται μέσω μη κυβερνητικών οργανισμών;

5. Στο πλαίσιο του προγράμματος έκτακτης βοήθειας έχει προβλεφθεί χρηματική ενίσχυση για τα 500 000 άτομα που ανήκουν στα φτωχότερα στρώματα του πληθυσμού, λαμβάνοντας ως βάση για την αξιολόγηση της κατάστασης των οικογενειών τα στοιχεία που διαθέτουν οι κρατικές αρχές. Είναι βέβαιη η Επιτροπή ότι τα στοιχεία αυτά ανταποκρίνονται πλήρως στην πραγματικότητα, δεδομένου ότι οι μονογονικές οικογένειες, οι οικογένειες χωρίς μόνιμη κατοικία και τα ζευγάρια που δεν είναι επισήμως παντρεμένα ή διαζευγμένα δεν λαμβάνονται υπόψη, με αποτέλεσμα, πιο συγκεκριμένα, να ζημιώνεται ο πληθυσμός των αθιγγάνων;

Απάντηση του κ. Van den Broek, εξ ονόματος της Επιτροπής (5 Ιουνίου 1997)

1. Από τα μέσα του 1996 μέχρι σήμερα η Επιτροπή συγκέντρωσε 73,6 εκατ. ECU κοινοτικής βοήθειας για να ανταποκριθεί στην οικονομική κρίση στη Βουλγαρία. Σ' αυτά περιλαμβάνονται 20 εκατ. ECU του προγράμματος κοινωνικής πρόνοιας έκτακτης ανάγκης του Phare για τις κοινωνικές ομάδες με τις μεγαλύτερες ανάγκες και επιχορήγηση της ECHO, ύψους 1,1 εκατ. ECU για ιατρική και επισιτιστική βοήθεια έκτακτης ανάγκης.

2. Η επιλογή του συστήματος παράδοσης για τα 20 εκατ. ECU του προγράμματος Phare κοινωνικής πρόνοιας έκτακτης ανάγκης έγινε λόγω της ανάγκης να παρασχεθεί γρήγορη βοήθεια σε ευρύτατη ομάδα οικοκυριών και κοινωνικο-εκπαιδευτικών ιδρυμάτων. Για τον λόγο αυτό ήταν αναγκαία να χρησιμοποιηθεί ο υπάρχων μηχανισμός του κρατικού συστήματος πρόνοιας. Η βοήθεια της ECHO διατέθηκε μέσω μη κυβερνητικών οργανισμών (ΜΚΟ).

3. Το πρόγραμμα κοινωνικής πρόνοιας έκτακτης ανάγκης του Phare παρακολουθείται από ομάδα εξωτερικών κοινοτικών και βουλγάρων εμπειρογνωμόνων και θα αξιολογηθεί από εξωτερικούς ελεγκτές. Επιπλέον, βουλγαρικοί ΜΚΟ διεξάγουν αποστολές παρακολούθησης σε επίπεδο δήμων.

4. Η Επιτροπή είναι ικανοποιημένη για το ότι το πρόγραμμα κοινωνικής πρόνοιας του Phare έφθασε στις ομάδες-στόχους του προορισμού του. Μία ευρείας κλίμακας ενημερωτική εκστρατεία στα εθνικά και τοπικά μέσα μαζικής ενημέρωσης (τηλεόραση, ραδιόφωνο, τύπος) προκάλεσε σημαντικό ενδιαφέρον εκ μέρους του κοινού, όπως φαίνεται από τον μεγάλο αριθμό των οικοκυριών που υπέβαλαν αιτήσεις (πάνω από 600.000). Η Επιτροπή βρίσκεται σε επαφή με την νέα κυβέρνηση της Βουλγαρίας για να καθορίσει τον βαθμό στον οποίο μπορούν να επωφεληθούν από το πρόγραμμα οι περιθωριοποιημένες ομάδες.